Dié suikervrye drankie groet SA’ners oor drie maande(Argieffoto.) Die gewilde suikervrye drankie TaB groet Suid-Afrikaners oor minder as drie maande ná amper 60 jaar op die winkelrakke. Maroela Media het vroeër berig dat Coca-Cola dié nuus reeds in 2020 in ŉ verklaring bekendgemaak het en verduidelik het dat TaB van die mark afgehaal word om plek te maak vir groei en om die fokus na gewilder gaskoeldranke te verskuif. “Dit gaan nie daaroor om slegs ŉ sekere aantal produkaanbiedings onder die handelsmerk te dra nie. Die doel is om trefkrag en groei te bevorder. Dit gaan daaroor om die verbruiker te volg en doelgerigte besluite te neem oor produkte wat ons beleggings en handelsmerk bevorder,” het die verklaring destyds gelui. TaB-verkope is reeds einde 2020 in die VSA gestaak, maar daar is besluit om dit “geleidelik” van die Suid-Afrikaanse mark te verwyder. TaB sal dus nie in Suid-Afrika – sy laaste oorblywende mark – vanaf die begin van 2023 beskikbaar wees nie. Dié drankie het reeds in 1963 die rakke getref en was Coca-Cola se vlagskip-dieetdrankie. Are you missing TaB? Here’s some great news! There is an epic caffeine-free replacement for you. Introducing Coke® #NoSugarNoCaffeine. The perfect drink for any time of day (or night). ???? pic.twitter.com/LmaMRxm6BX — Coca-Cola ZA (@CocaCola_ZA) October 8, 2022 Die naam kom van die Engelse term “to keep tabs” en verwys na die feit dat mense wat hul gewig en gesondheid dophou dié drankie sonder skuldgevoelens kan geniet. Coca-Cola erken dat daar sonder TaB waarskynlik ook nooit Diet Coke of Coke Zero sou wees nie. Dié maatskappy het op sy amptelike Twitter-rekening verbruikers probeer troos en hulle aangemoedig om TaB vir Coke No Sugar, No Caffeine te verruil. Bykomende bronne: Business Insider.